CELEX: 32014R0442
Language: sl
Date: 2014-04-30 00:00:00
Title: Izvedbena uredba Komisije (EU) št. 442/2014 z dne 30. aprila 2014 o spremembi Uredbe (ES) št. 1235/2008 glede zahtevkov za vključitev na seznam tretjih držav, ki se priznavajo za namen enakovrednosti v zvezi z uvozom ekoloških proizvodov (Besedilo velja za EGP)

1.5.2014   
            
            
               SL
            
            
               Uradni list Evropske unije
            
            
               L 130/39
            
         IZVEDBENA UREDBA KOMISIJE (EU) št. 442/2014
   z dne 30. aprila 2014
   o spremembi Uredbe (ES) št. 1235/2008 glede zahtevkov za vključitev na seznam tretjih držav, ki se priznavajo za namen enakovrednosti v zvezi z uvozom ekoloških proizvodov
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 (1) ter zlasti člena 33(2) in člena 38(d) Uredbe,
   ob upoštevanju naslednjega:
   
               (1)
            
            
               Uredba Komisije (ES) št. 1235/2008 (2) določa podrobna pravila glede postopka za priznanje tretjih držav za namen enakovrednosti v skladu s členom 33(2) Uredbe (ES) št. 834/2007.
            
         
               (2)
            
            
               Svet Evropske unije je v svojih sklepih o ekološkem kmetovanju na 3237. seji Sveta za kmetijstvo in ribištvo z dne 13. in 14. maja 2013 pozval Komisijo, naj izboljša obstoječe mehanizme za lažjo mednarodno trgovanje z ekološkimi proizvodi in pri vsakem trgovinskem sporazumu zahteva vzajemnost in preglednost.
            
         
               (3)
            
            
               Trenutni pregled pravnega okvira za sektor ekološke pridelave je razkril pomanjkljivosti v sedanjem sistemu priznavanja tretjih držav za namen enakovrednosti. Večina sporazumov o enakovrednosti, ki so jih podpisale Komisija in tretje države, je Evropska komisija uporabljala enostransko, kar ni spodbujalo enakih konkurenčnih pogojev. Ugotovljeno je bilo, da bi bilo treba priznavanje enakovrednosti s tretjimi državami določiti z mednarodnimi sporazumi. Zato bi bilo treba s sedanjega sistema priznavanja tretjih držav za namen enakovrednosti, ki temelji na sporazumih o enakovrednosti, preiti na sistem, ki bo temeljil na uravnoteženih mednarodnih sporazumih, da bi lahko spodbujali enake konkurenčne pogoje, preglednost in pravno varnost.
            
         
               (4)
            
            
               Da bi olajšali prehod na nov sistem priznavanja na podlagi mednarodnih sporazumov, je primerno uvesti končni datum za sprejetje novih zahtevkov za vključitev na seznam iz člena 7 Uredbe (ES) št. 1235/2008, ki je določen v Prilogi III k navedeni uredbi. Zahtevki, prejeti po navedenem datumu, se ne bi smeli več sprejeti.
            
         
               (5)
            
            
               Uredbo (ES) št. 1235/2008 bi bilo zato treba ustrezno spremeniti.
            
         
               (6)
            
            
               Ukrepi iz te uredbe so v skladu z mnenjem regulativnega odbora za ekološko pridelavo –
            
         SPREJELA NASLEDNJO UREDBO:
   Člen 1
   V členu 8 Uredbe (ES) št. 1235/2008 se odstavek 1 nadomesti z naslednjim:
   
      „1.   Komisija preuči možnost za vključitev tretje države na seznam iz člena 7 po prejemu zahtevka za vključitev s strani zastopnika zadevne tretje države, pod pogojem da se zahtevek predloži pred 1. julijem 2014.“
   
   Člen 2
   Ta uredba začne veljati sedmi dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 30. aprila 2014
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 189, 20.7.2007, str. 1.
   
      (2)  Uredba Komisije (ES) št. 1235/2008 z dne 8. decembra 2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav (UL L 334, 12.12.2008, str. 25).